दीपकको निर्देशनमा दयाहाङ
अभिनेता दयाहाङ राईको मुख्य भूमिकामा निर्देशक दीपक श्रेष्ठले नयाँ फिल्म ल्याउने भएका छन् । मुख्य भूमिकाका लागि दयाहाङ राई र निर्माण पक्षबीच सम्झौता भइसकेको छ । 
काठमाडौँ — अभिनेता दयाहाङ राईको मुख्य भूमिकामा निर्देशक दीपक श्रेष्ठले नयाँ फिल्म ल्याउने भएका छन् । मुख्य भूमिकाका लागि दयाहाङ राई र निर्माण पक्षबीच सम्झौता भइसकेको छ । प्रेम कथा र कमेडीलाई मुख्य विषयवस्तु बनाएर फिल्म निर्माण हुने निर्देशक श्रेष्ठले जनाए । उनको अनुसार माघको २० गतेबाट फिल्मको सिक्किम र इलाममा छायांकन सुरु हुनेछ । केबल तामाङको प्रस्तुतिमा निर्माण हुने फिल्ममा कोमल गुरुङको लगानी रहने जनाइएको छ । निर्देशन श्रेष्ठको कथामा बन्ने फिल्मको हेड अफ प्रोडक्सन सुरज आचार्य रहनेछन् भने सौरभ लामाको छायांकन रहने पक्का भएको छ । फिल्मका लागि एक नायक र एक नायिका केही दिनमा फाइनल गरिने निर्माण पक्षले जनाएको छ । प्रोमिस इन्टरटेन्मेन्ट प्रालिको ब्यानरमा निर्माण हुने फिल्ममा तपश्री प्रोडक्सनको सहकार्य रहनेछ । फिल्मले नेपाल र सिक्किमको पर्यटन प्रवर्द्धनमा समेत टेवा पुर्‍याउने निर्माण पक्षको दाबी छ । ‘पर्यटनका लागि सिनेमा’ भन्ने मूल नारा बोकेर हामी यो फिल्म निर्माण गर्दर्छौं,’ तामाङले भने ।